Dôvodová správa

Všeobecná časť

Ministerstvo zdravotníctva Slovenskej republiky predkladá návrh nariadenia vlády Slovenskej republiky o výške úhrady za zdravotnú starostlivosť, ktorú uhrádza zdravotná poisťovňa poskytovateľovi lekárskej služby prvej pomoci, na základe § 8 ods. 6 zákona č. 581/20004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov.
	Lekárska služba prvej pomoci je zdravotná starostlivosť, ktorou sa zabezpečuje nepretržitá dostupnosť všeobecnej ambulantnej starostlivosti a ambulantnej starostlivosti v špecializačnom odbore stomatológia (§ 2 ods. 19 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov).  
	Návrh nariadenia ustanovuje výšku úhrady lekárskej služby prvej pomoci zdravotnou poisťovňou podľa zdravotných výkonov, ktoré sú súčasťou prílohy.  
Návrh nariadenia vlády je v súlade s Ústavou Slovenskej republiky, s inými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná.
Návrh nariadenia vlády si nevyžiada zvýšené finančné nároky na štátny rozpočet a rozpočty obcí a samosprávnych krajov; nebude mať dopad na zamestnanosť a tvorbu pracovných miest. 

	Osobitná časť

	K § 1
	Výška úhrady sa ustanovuje pre jednotlivé zdravotné výkony a pozostáva z troch zložiek, ktorými sú: výkonová zložka, mesačná paušálna platba na poistenca a doprava lekára v rámci návštevnej lekárskej služby prvej pomoci.

K § 2
	Navrhuje sa, aby nariadenie vlády nadobudlo účinnosť v rovnakom termíne ako ustanovenie § 8 ods. 6 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov.